עזרא פאונד

עֶזְרָא פַּאוּנְד (באנגלית: Ezra Pound; 30 באוקטובר 1885 – 1 בנובמבר 1972) היה משורר ומתרגם אמריקאי נודע, אבי האימג'יזם. בתקופת מלחמת העולם השנייה שיתף פעולה עם הפשיסטים באיטליה, ועל כך נשפט לאחר המלחמה.

ביוגרפיה 
עזרא וסטון לומיס פאונד Ezra) Weston Loomis Pound) נולד ב-1885 במדינת איידהו שבארצות הברית, למשפחה נוצרית. הוריו היו הומר לומיס פאונד ואיזבל וסטון. מנעוריו שאף להיות משורר. ב-1901, בגיל 17, החל ללמוד באוניברסיטת פנסילבניה. ב-1905, בגיל 20, הוענק לו תואר ראשון במדעי הרוח, בהמשך למד שפות רומאניות. בחשבו שאין מקום למשוררים בארצות הברית, יצא ב-1906 לגלות מרצון באירופה, שנמשכה עשרות שנים. בוונציה הוציא ב-1908 את ספר שיריו הראשון. אחר כך עבר ללונדון, שם התפרנס מכתיבה והוראה, והיה מזכירו של המשורר האירי ויליאם בטלר ייטס. ב-1910 הוציא לאור ספר מסות ראשון. ב-1913 החל לכתוב בכתב העת "האגואיסט", ושכנע גם את ג'יימס ג'ויס לעשות כן, לאחר שקיבל עליו המלצה מייטס.
בימי מלחמת העולם הראשונה חי באירלנד בביתו של ייטס. בשנים אלה, עד שנות העשרים, הגיע לפסגת יצירתו.

 חיים אישיים
פאונד, שהגיע ללונדון ב-1909, התחבר שם למשוררי התקופה ובין השאר למשוררת אוליביה שייקספיר. ב-1914 נישא פאונד לבתה של אוליביה, דורותי שייקספיר (Dorothy Shakespear) .

ב-1921 עברה המשפחה לפריז, שם ניהל פאונד פרשיית אהבים ארוכת שנים עם אולגה רודגה , שהייתה צעירה ממנו ב-10 שנים. מערכת יחסים זו נמשכה גם כשעברה משפחת פאונד לאיטליה, ובעקבות יחסים אלה הרתה אולגה וביולי 1925 ילדה את בתם מארי. במקביל הרתה גם דורותי, ובספטמבר, אותה שנה, ילדה את בנם אומאר פאונד .

דעותיו הפוליטיות
ממוזער|146px|תמונת המעצר של פאונד
ב-1924 השתקע באיטליה בעיר ראפאלו שבריביירה. הוא החליט שלא די לו ביצירת שירה חדשנית, והפך ל"מתקן עולם", בכתיבת שירה פוליטית ימנית רדיקלית. שיריו כוונו מאז בעיקר נגד הריבית העושקת, ובהמשך הפך למסית אנטישמי בוטה, שטען ביצירתו כי היהדות אשמה בכל תחלואי העולם, ולבסוף הגיע להערצת בניטו מוסוליני ואדולף היטלר.

קרבתו לחוגים בעלי דעות דומות הביאתהו לקצה הימני של המפה הפוליטית ולשנאת היהודים, שאותם האשים בכל צרות העולם. דעותיו הביאו אותו, בתקופת מלחמת העולם השנייה, לשיתוף פעולה עם הפשיסטים באיטליה; על כך נשפט, בתום המלחמה, על ידי הצבא האמריקאי. במשפט נקבע שאינו כשיר לעמוד לדין, והוא הושם במשך 13 שנה בבית חולים פסיכיאטרי.

בעת מלחמת העולם השנייה התגורר פאונד באיטליה, ומאז שנת 1942 שידר שידורי תעמולה פשיסטית נגד ארצות הברית ובעלות בריתה שנלחמו בנאציזם ובפשיזם. תעמולתו הייתה מלווה בהסתה אנטישמית.

בתום המלחמה, בשנת 1945, נעצר פאונד על ידי השלטונות האמריקאיים. תחילה נכלא במחנה צבאי אמריקאי ליד העיר פיזה ובהמשך הובא לארצות הברית על מנת להעמידו לדין באשמת בגידה. בלחץ ידידיו ומעריציו מחוגי הספרות והשירה, ובזכות מעמדו כמשורר גדול, הוא נמצא בלתי כשיר לעמוד לדין ואושפז ונכלא בבית חולים פסיכיאטרי, עד לשנת 1958. שחרורו התאפשר בעקבות עצומה של סופרים ואנשי רוח מכל העולם, דוגמת ז'אן-פול סארטר וארנסט המינגוויי, ידידו הטוב, שאף תמך בו כלכלית. בעת אשפוזו המשיך בכתיבת שירה שפורסמה בשנת 1957. שירתו זו, שנכתבה לאחר שדבר השואה כבר הפך לידיעת הכלל, הייתה שירה אנטישמית קיצונית וארסית. "היהודי" בשיריו הוא המרמה את הגוי, הוא השולט בכל והדוחף את הגוי למלחמה, שכוונתו היא להביא להשמדתו.

לאחר שחרורו מהאשפוז ב-1958 חזר פאונד לאיטליה וחי בוונציה עד למותו בשנת 1972. נקבר בסן מיקלה.

גם לאחר מותו ב-1972 המשיכו דעותיו הפשיסטיות והאנטישמיות בחייו להעיב על הערכתו כמשורר.

התנועה הנאו-פשיסטית האיטלקית קאזה פאונד בחרה שם זה כאות הזדהות עם דעותיו הפוליטיות.

 פרשת פרס בולינגן 
פרס בולינגן  לספרות לאומית אמריקאית נוסד ב-1948 על ידי משפחת מלון  ומומן על ידי קרן בולינגן . שם הפרס נלקח משם בית מגוריו של הפסיכולוג קרל יונג בשווייץ. מייסדי הקרן ואנשי ועדת הפרס היו כולם בני דמותו של פאונד דהיינו קתולים שמרנים וחלקם אף אנטישמים. ב-1949 הם החליטו (בשיתוף עם ספריית הקונגרס) להעניק את הפרס הראשון (בסך 1000 ליש"ט) לפאונד כהוקרה על ספרו "הפיזאן קנטוס" (זמירות פיזה - על שם המחנה בו נכלא עם סיום המלחמה) אותו כתב בתקופת מאסרו (כנראה שמתן הפרס היה גם חלק מהלחץ לשחררו מבית החולים הפסיכיאטרי). ההחלטה עוררה מחלוקת גדולה בעולם כשמצדדי מתן הפרס טענו לתרומה הספרותית הגדולה של פאונד ומתנגדי מתן הפרס העלו את דעותיו האנטישמיות ואת בוגדנותו בתקופת המלחמה.

תרגומים לעברית
שירים רבים של פאונד תורגמו לעברית, בדרך כלל בכתבי עת.
 "שירים של עזרא פאונד", 1984, הוצאת 'כנרת', תרגום דורון קורן.
"עזרא פאונד - מבחר כתבים", מאגד יחדיו חלק ניכר מתרגומי פאונד שראו עד כה אור בעברית לצד שלל תרגומים חדשים. זהו כינוס של קטעים נרחבים מיצירתו של פאונד; החל בשיריו הקצרים ובקטעים מן 'הקאנטוס', עבור בתרגומיו, במנשריו ובכתביו העיוניים, וכלה בראיונותיו, מכתביו ושידוריו ברדיו הפשיסטי של איטליה. לכל אלו נוסף נספח מקיף של דברי ביקורת, התייחסויות, רשימות ומאמרים – שנכתבו במהלך תשעה עשורים בידי אנשי ספרות עבריים – העוסקים בפאונד האיש, בפאונד המשורר, ובמשנתו. הוצאת 'דחק - לספרות טובה', 2014, עורך: יהודה ויזן.
האלף־בית של הקריאה, מאנגלית: יהודה ויזן. דחק, סדרת דרש לכתבי מופת בפואטיקה ואסתטיקה, 2024.

לקריאה נוספת
 נתן זך, אימג'יזם ווורטיציזם. נכתב ב-1976 בעבור האנתולוגיה: Modernism: A Guide to European Literature של הוצאת Penguin Books ובו הוא מסכם את עיקרי מחקר עבודת הדוקטור שלו. המאמר הופיע בעברית ב-2010, בהוצאת "עמדה", ב"סדרת דחק לספרות טובה", (תרגם מאנגלית: יהודה ויזן).
 משה רון, מלכות ומכולת, כסף ואמת: אורי צבי גרינברג ועזרא פאונד, בתוך: ממתכת השכל חצוב, קובץ מחקרים ביצירת אורי צבי גרינברג (עורך: חנן חבר), ירושלים: מוסד ביאליק, תשס"ט, עמ' 49–60.
 אלן גינסברג מראיין את עזרא פאונד, 'דחק' כתב עת לספרות טובה, כרך א'. 2011 עברית: יהודה ויזן.
 עזרא פאונד – א-ב של הקריאה - פרקים 6-7 (מאנגלית: יהודה ויזן), דחק - כתב עת לספרות טובה, כרך ז', 2016.
 Ezra Pound, Impact: Essays on Ignorance and the Decline of American Civilization, H. Regnery Co., 1960 
 K. K. Ruthven, Ezra Pound as Literary Critic, Routledge, 1990 
 Leon Surette, The Birth of Modernism: Ezra Pound, T.S. Eliot, W.B. Yeats, and the Occult, McGill-Queen's University Press, 1993 
 Ira Bruce Nadel, The Cambridge Introduction to Ezra Pound, Cambridge University Press, 2007 
 Ira Bruce Nadel, Ezra Pound in Context, Cambridge University Press, 2010 
 Michael Alexander, The Poetic Achievement of Ezra Pound, Edinburgh University Press, 2010 
 Miranda B. Hickman (ed.), One Must Not Go Altogether with the Tide: the Letters of Ezra Pound and Stanley Nott, McGill-Queen's University Press, 2011 
 Frances Dickey, The Modern Portrait Poem from Dante Gabriel Rossetti to Ezra Pound, University of Virginia Press, 2012 
 Catherine E. Paul, Fascist Directive: Ezra Pound and Italian Cultural Nationalism, Liverpool University Press, 2016 

 קישורים חיצוניים 

 יותם מיכאל בן משה, תרגום והערות ל"דמות במחול" של עזרא פאונד, בתוך: ד"ר לאה מזור, על מקרא הוראה וחינוך

 עזרא פאונד, שני פרקים ראשונים מתוך "ABC of Reading", באתר "יקוד" - כתב-עת לספרות עברית, בתרגום יהודה ויזן

 אלן גינסברג מראיין את עזרא פאונד - מתוך 'דחק - כתב עת לספרות טובה' כרך א'. עברית: יהודה ויזן. 
 חיים פסח, "יונתן רטוש, עזרא פאונד, והאידאולוגיה והשירה הכנענית", באתר "יקום תרבות"









 , המשך, 








 הערות שוליים 

קטגוריה:אמריקאים ילידי איידהו
קטגוריה:משוררים אמריקאים
קטגוריה:אמריקאים משתפי פעולה עם הנאצים
קטגוריה:פעילי התעמולה הנאצית
קטגוריה:שדרני תעמולה
קטגוריה:אישים הקבורים בבית הקברות סן מיקלה
קטגוריה:בוגרי מכללת המילטון
קטגוריה:בוגרי אוניברסיטת פנסילבניה
קטגוריה:הרפובליקה הסוציאלית האיטלקית: אישים
קטגוריה:אנטישמיות בארצות הברית: אישים
קטגוריה:תעמולה במלחמת העולם השנייה
קטגוריה:אנשים עם הפרעת אישיות נרקיסיסטית
קטגוריה:מונצחים בשלט כחול של ארגון המורשת האנגלית
קטגוריה:אמריקאים שנולדו ב-1885
קטגוריה:אמריקאים שנפטרו ב-1972